บริษัทจัดอันดับความน่าเชื่อถือชั้นนำของประเทศญี่ปุ่น คงอันดับความน่าเชื่อถือของประเทศไทย ที่ A-
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า บริษัท Rating and Investment Information, Inc. (R&amp;I) ซึ่งเป็นบริษัทจัดอันดับความน่าเชื่อถือชั้นนำของประเทศญี่ปุ่น ได้คงอันดับความน่าเชื่อถือของประเทศไทย ที่ A- และคงมุมมองความน่าเชื่อถือของประเทศไทยอยู่ในระดับมีเสถียรภาพ โดยมองว่าแม้ว่าการระบาดของโรค COVID-19 จะส่งผลกระทบต่อเศรษฐกิจไทย แต่รัฐบาลได้ดำเนินมาตรการทางการเงินและการคลัง จึงส่งผลให้เศรษฐกิจไทยและการบริโภคเริ่มฟื้นตัว โดยภาคการท่องเที่ยวจะเป็นปัจจัยสำคัญในการขับเคลื่อนเศรษฐกิจไทยให้ฟื้นตัวอย่างเต็มที่ นอกจากนี้ รัฐบาลได้จัดทำงบประมาณแบบขาดดุล เพื่อสนับสนุนการดำเนินมาตรการทางการคลัง ส่งผลให้สัดส่วนหนี้สาธารณะต่อผลิตภัณฑ์มวลรวมในประเทศ (ณ สิ้นเดือนมิถุนายน 2565) เพิ่มขึ้นเป็นประมาณร้อยละ 61 ซึ่ง R&amp;I เชื่อมั่นว่า รัฐบาลยังคงรักษาเสถียรภาพทางการคลังได้ในระดับที่เหมาะสม พร้อมมองว่า ภาคการเงินต่างประเทศยังมีความเข้มแข็ง เนื่องจากมีทุนสำรองระหว่างประเทศในระดับสูงอย่างไรก็ตาม ประเด็นที่ต้องติดตามอย่างใกล้ชิดคือ ความไม่แน่นอนทางการเมือง ซึ่งจะส่งผลกระทบต่อการดำเนินนโยบายด้านเศรษฐกิจ โดยรัฐบาลต้องดำเนินมาตรการเชิงรุกในการพัฒนาอุตสาหกรรมที่มีมูลค่าเพิ่มสูง ตลอดจนการลงทุนในโครงสร้างพื้นฐานอย่างต่อเนื่อง เพื่อกระตุ้นเศรษฐกิจและผลักดันให้เกิดการลงทุนจากต่างประเทศ ซึ่งจะเป็นการเพิ่มศักยภาพการเจริญเติบโตทางเศรษฐกิจในระยะยาว